**Vaiko gyvybės vertė kančios akivaizdoje**

Inesė Ratnikaitė, Simona Tarvydaitė

Kai pradėjome ruoštis šiam pranešimui, Belgijoje buvo svarstomas vaikų eutanazijos klausimas. Šiuo metru jis jau yra įteisintas.

Eutanazija – tai neskausmingas neišgydomo ligonio numarinimas (Tarptautinių žodžių žodynas, 2004, P. 222). Eutanazijos idėja remiasi gailesčiu sunkiai kenčiantiems ir nepagydomiems ligoniams. Ši įteisinta mirtis pristatoma kaip vienintelis būdas jiems padėti ir yra siejama su žmogaus orumo išsaugojimu. Aiškinama, jog piktnaudžiavimui kelią užkerta trys griežtos eutanazijos taikymo sąlygos: 1) nepilnamečio skausmai turi būti nenumaldomi, 2) jis turi sugebėti priimti sprendimą, 3) jam turi būti diagnozuota nepagydoma liga. Taip pat numatytas tėvų sutikimas. Taigi, eutanazijos ideologijoje naudojami trys gana svarūs argumentai: gailestis (ar net meilė artimui), orumo išsaugojimas, griežtos sąlygos. Visiškai kitaip šie argumentai (tampantys antiargumentais) vertinami paliatyviosios slaugos idėjinėje mintyje ir praktikoje.

Siekiant labiau įsigilinti į šią problematiką, atliktas fenomenologinis tyrimas. Kadangi kalbama apie vaikų eutanaziją, gilintasi į vaikų nuomone. Į juos kreiptasi laišku, kuriame pristatyta eutanazijos ir kaip priešprieša – paliatyviosios slaugos samprata ir prašyta parašyti savo nuomonę. Antrąją tyrimo dalį sudarė negalią turinčių žmonių patirties analizė. Pasitelktas autobiografinis metodas ir interviu.

Respondentų tarpe buvo pasisakančių tiek už eutanaziją, tiek prieš, tiek abejojančių. Atsisakyta kiekybinės duomenų analizės, gilintasi į išsakytus argumentus, abejones, nuostatas, samprotavimus.

Tyrimo duomenys parodė:

1. Pasisakantys už eutanaziją labiausiai akcentuoja gailesčio kenčiančiam motyvą. Abejonių respondentams kelia: pasirinkimo galimybė (teigiama, kad šis pasirinkimas būtų labai sunkus vaikui. Svarstoma, kad gal geriau būtų, jog tai būtų tėvų ir gydytojų sprendimas, vaikas liktų nežinioje); tėvų išgyvenimai po atliktos eutanazijos (siūloma prie eutanazijos taikymo sąlygų pridėti ketvirtą – psichologinės pagalbos teikimą artimiesiems po įvykdytos eutanazijos).
2. Pasisakantys už eutanaziją mano, jog tai yra visuotinė nuomonė („visi mūsų mokytojai yra už eutanaziją“).
3. Apmąstydamos sunkiausius gyvenimo periodus neįgalios moterys įvardijo beviltiškos *egzistencijos* ir *noro gyventi* aspektus. Visos išgyveno kritinius momentus, kai nebesinorėjo gyventi, tačiau niekada negalėjusios bei taip ir neišdrįsusios ir niekada neišdrįsiančios pakelti prieš save ranką. Net ir per negalios kančią, tiek dvasinę, tiek fizinę, moterys įžvelgia *noro gyventi* prasmę.
4. Laiške vaikams kaip priešprieša eutanazijai buvo pateiktas paliatyviosios slaugos ir jos tikslų aprašymas, tačiau nė viename vaikų ir jaunuolių atsakyme apie paliatyviąją slaugą neužsiminta. Kelių respondentų buvo papildomai paklausta, kokia jų nuomonė apie paliatyviąją slaugą. Paaiškėjo, kad apie ją nieko nėra girdėję, arba nepasitiki („Jei paliatyvioji slauga būtų 100 proc. veiksminga, tad tikrai tos eutanazijos net nereikėtų“).
5. Septyniolikmečio svarstymuose apie eutanaziją atsiskleidė tokia mąstymo seka: nepritarimas (nenorėčiau) – abejonė (labai sunkus klausimas) – pasipiktinimas (ne mums spręsti) - altruizmas (geriau padėti žmogui, kurį dar galima išgelbėti) – atsiribojimas (tai ne mano lygio klausimas).
6. Moksleiviai skatinami rinktis eutanaziją per istorijos ir pilietinio ugdymo pamokas.
7. Visos tyrime dalyvavusios neįgalios moterys eutanaziją prilygina savižudybei. Apibendrindami tyrimo duomenis, manome, kad labai svarbu akcentuoti ir plėtoti mokymą apie paliatyviąją slaugą.